
I ba raddau mae cwestiynu yn hybu dealltwriaeth y disgyblion yn y Cyfnod Sylfaen?

Ffocws yr ymchwil
Dywed Black a Wiliam (1998) bod defnyddio strategaethau Asesu ar gyfer Dysgu (AagD) yn hanfodol ar gyfer datblygiad disgyblion. Cwmpasir AagD o 4 elfen: cwestiynu, rhannu meini prawf llwyddiant (mpll), hunanasesu ac adborth. Yn ôl yr ymchwil, mae defnyddio’r rhain yn caniatáu i athrawon asesu dealltwriaeth y disgyblion yn gyson, a gellir defnyddio’r wybodaeth a gasglwyd fel sail i’r wers nesaf. Dadleuwyd mai un o’r ffyrdd mwyaf effeithiol i asesu dealltwriaeth disgyblion o destun yw trwy ofyn cwestiynau o ansawdd (ibid.). Wrth ystyried hyn, hoffai’r ymchwilydd cyflawni ymchwil i weld a ydy’r defnydd o gwestiynu yn hybu dealltwriaeth y disgyblion yn ei dosbarth. Felly, gweithiodd gyda phartner ymchwil i gasglu data i geisio ateb y cwestiwn yma yng ngwersi ymchwil.  

Cyd-destun yr ymchwil
Yn yr adran yma, ond cyd-destun dosbarth yr ymchwilydd caiff ei ddisgrifio. Bydd cyd-destun dosbarth ei phartner ymchwil yn cael ei ddisgrifio yn yr adran ‘Canlyniadau: Astudiaeth Gwers 1’. Er pwrpas yr ymchwil, gelwir ysgol y partner ymchwil yn Ysgol A, ac ysgol yr ymchwilydd yn ysgol B. Cyflawnwyd y wers ymchwil yn nosbarth Meithrin lle mae 40 o ddisgyblion 3-4 blwydd oed yn derbyn eu haddysg. Penderfynwyd ffocysu ar ymatebion 3 o’r disgyblion o fewn y wers ar gyfer y prosiect ymchwil. Mae’r dosbarth o fewn ysgol gynradd yn Sir Gaerfyrddin sydd â 314 o ddisgyblion (Estyn, 2017; Fy Ysgol Leol, 2019a). Ym mholisi asesu’r ysgol, mae yna bwyslais ar y defnydd o AagD, gan gynnwys cwestiynu i asesu dealltwriaeth y disgyblion (gweler Atodiad 1). Felly, penderfynwyd byddai’n ddiddorol i ymchwilio i’r effaith mae cwestiynu yn cael ar ddealltwriaeth disgyblion meithrin.

Adolygiad o’r lenyddiaeth
Fel soniwyd yn flaenorol, dadleua Black a Wiliam (1998) bod y defnydd o gwestiynu yn hanfodol ar gyfer cynnydd a datblygiad disgyblion. Ategai Knight & Benson (2014, tud.172) at hyn, gan nodi bod ateb cwestiynau yn helpu disgyblion i “construct ideas, apply knowledge, absorb new information and demonstrate understanding”. Gellir hefyd defnyddio’r strategaethau i asesu dealltwriaeth y disgyblion o wybodaeth flaenorol ac i godi eu hyder wrth iddynt feistroli testun (Muijs & Reynolds, 2011). I ychwanegu at hyn, mae llawer o ymchwil yn bodoli sy’n arddangos yr effaith cadarnhaol mae cwestiynu yn cael ar ddealltwriaeth disgyblion yn sefydliadau addysgol go iawn. Awgryma ymchwil Crowe a Stanford (2010) bod cwestiynu yn dyfnhau dealltwriaeth disgyblion o destun, gan fod y broses yn un rhyngweithiol ac felly rhoddwyd cyfrifoldeb i’r disgyblion i adnabod eu cryfderau a gwendidau. Yn ogystal â hyn, mae ymchwil tebyg wedi darganfod bod disgyblion a myfyrwyr yn dangos gwell dealltwriaeth a chynnydd ar ôl cyfrannu ac ateb cwestiynau yn y dosbarth, gyda rhai myfyrwyr prifysgol yn argyhoeddedig bod y defnydd o gwestiynu wedi helpu iddynt ddatblygu gwell dealltwriaeth (Shahrill, 2013; Campbell a Mayer, 2008). Gellir dadlau ymhellach gan ddweud bod y defnydd o gwestiynu lawn mor effeithiol â disgyblion ifanc. Darganfuwyd ymchwil sy’n awgrymu bod disgyblion 3 blwydd oed yn dysgu mwy o eirfa newydd ac yn datblygu gwell dealltwriaeth o stori wrth gael eu cwestiynu, o’i gymharu ag eraill sy’n dysgu heb gwestiynu (Strouse, O’Doherty & Troseth, 2013). Cefnoga ymchwil Blewitt a Rump (2009) y damcaniaeth, gan wnaethant hefyd canfod bod caffaeliad disgyblion 3 blwydd oed o iaith yn fwy llwyddiannus yn dilyn ymyrraeth cwestiynu. Ond, wnaethant bwysleisio’r pwysigrwydd o ddechrau gyda chwestiynau syml cyn symud ymlaen i gwestiynau mwy heriol er mwyn hyrwyddo’r dysgu mwyaf effeithiol (Blewitt & Rump, 2009).

Wrth ddarllen a chymhwyso canfyddiadau’r ymchwil yma i ymarfer yn y Deyrnas Unedig (DU), mae’n hollbwysig ystyried bod llawer o’r ymchwil a soniwyd am wedi’u cyflawni yn yr UDA a gwledydd eraill (Crowe a Stanford, 2010; Blewitt a Rump, 2009; Campbell a Mayer, 2008; Shahrill, 2013). O ganlyniad, mae’n bosib na fyddai’r un canfyddiadau yn cael eu harsylwi yn y DU, ac felly rhaid peidio cyffredinoli heb gyflawni ymchwil pellach. Ond, gan fod “dilyn egwyddorion asesu ar gyfer dysgu” yn un o 12 egwyddorion addysgeg Donaldson (2015, tud.67), ac mae Estyn (2018) a pholisi’r ysgol (gweler Atodiad 1) yn ystyried defnyddio cwestiynu i fod yn arfer dda, gellir tybio bod canfyddiadau’r ymchwil yma ac ymchwil tebyg wedi llywio barn ymarferwyr yn y DU. O ganlyniad, anogir athrawon i ddefnyddio’r strategaeth yng Nghymru (Donaldson, 2015; Estyn, 2018).

Wedi dweud hyn, awgryma ymchwil bod y math a’r ffordd o gwestiynu yn effeithio ar ddealltwriaeth y disgyblion. Pwysleisiodd Black a Wiliam (1998) bod yn rhaid i athrawon darparu digon o amser feddwl cyn disgwyl ateb o’r disgyblion er mwyn iddyn nhw gael amser i fyfyrio a chymhwyso’r wybodaeth i ateb y cwestiwn. Trwy wneud hyn, mae’r cyfranogiad o ddisgyblion yn uwch, ac felly maent yn gwneud gwell cynnydd (Black a Wiliam, 1998). Ond, dangosa ymchwil bod athrawon ond yn aros 0.9 eiliad ar gyfartaledd ar gyfer ymateb o ddisgyblion, sydd llawer yn is na’r amser feddwl delfrydol o 3-15 eiliad (Rowe, 1974, dyfynnwyd yn Black, et al., 2003, tud.32; Muijs & Reynolds, 2011). Oblegid hyn, dadleua Black a Wiliam (1998) mai ond canran isel o’r disgyblion byddai’n llwyddo i ateb yn ystod y cyfnod yma, ac felly mae’n bosib na fyddai’r atebion yma yn adlewyrchu dealltwriaeth y dosbarth cyfan o’r testun. O ganlyniad, gallai’r darpar-athro herio’r disgyblion yn ormodol yn y wers nesaf. Felly, gellir dadlau bod hi’n hollbwysig i ddarparu digon o amser feddwl ac ymateb i’r disgyblion er mwyn sicrhau cyfranogiad o bob disgybl. I hwyluso’r broses yma, gellir defnyddio strategaethau megis meddwl, paru, rhannu, pleidleisio ar gyfer gwahanol atebion a gofyn cwestiynau amlddewis er mwyn cael cyfranogiad llawn (Black a Wiliam, 1998). Trwy hybu cyfranogiad a chynyddu amser feddwl, bydd pob disgybl yn cael cyfle cyfartal i wneud cynnydd ac i ddangos gwell dealltwriaeth wrth iddynt feistroli testun (Muijs & Reynolds, 2011).

Ar wahân i hynny gellir hefyd addasu lefel her y cwestiynau er mwyn rhoi mynediad i’r dysgu i bob disgybl (Muijs & Reynolds, 2011). Dylai’r darpar-athro amrywio’r fath o gwestiynau maent yn gofyn i gynnwys cwestiynau agored a chaeedig, a chwestiynau meddwl uwch i herio’r disgyblion (Muijs & Reynolds, 2011). Gellir defnyddio Tacsonomeg Bloom i greu’r cwestiynau meddwl uwch (Hill & Flynn, 2008). Cwmpasir y damcaniaeth o 6 lefel o sgiliau meddwl cynyddrannol, sy’n dechrau gyda chofio gwybodaeth ac yn gorffen gyda chreu (Bloom, 1956, dyfynnwyd yn Forehand, 2011, tud.42). Y cysyniad yw wrth i ddisgyblion meistroli testun dylent symud i fyny’r pyramid, trwy geisio ateb cwestiynau fwyfwy heriol gan ddefnyddio’u sgiliau meddwl uwch i ddatrys problemau. Ond, dadleua Fusco (2012) bod y defnydd o gwestiynau meddwl uwch yn anghyffredin yn ysgolion, ac yr arfer yw gofyn cwestiynau syml sy’n dangos bod y disgybl yn gallu adalw ac ail-adrodd ffeithiau. O ganlyniad, nid oes trafodaeth ehangach yn deillio o’r ateb ac os yw’r disgybl yn llwyddiannus, symuda’r athro ymlaen i addysgu’r testun nesaf heb wirio dyfnder y ddealltwriaeth (Knight & Benson, 2014; Wiliam, 2018). Un strategaeth posib i oresgyn hyn yw defnyddio mwy o gwestiynau agored, sy’n arwain yn naturiol at ddatblygu sgiliau meddwl uwch, o’i gymharu â chwestiynau caeedig (Pollard, et al., 2014). Ategai Muijs & Reynolds (2011, tud.56) at hyn gan ddadlau “effective teachers have been found to ask more open questions”. Wrth ystyried hyn, penderfynwyd ymchwilio ymhellach i effeithiolrwydd defnyddio cwestiynau agored a chaeedig ar ddealltwriaeth disgyblion yn y Cyfnod Sylfaen. 

Methodoleg 
Penderfynwyd defnyddio’r dull astudiaeth gwers i gyflawni’r ymchwil, sef dull o gasglu data er mwyn hyrwyddo datblygiad proffesiynol yr athrawon a chynnydd academaidd y disgyblion (Dudley, 2014). Proses yw’r dull, lle mae grwpiau bach o athrawon yn cyd-weithio i greu gwers byddant oll yn ei haddysgu, ac wrth iddynt gymryd tro i addysgu’r wers, bydd yr athrawon eraill yn y grŵp yn arsylwi ac yn cymryd nodiadau maes. Pwrpas gwneud hyn yw caniatáu adfyfyrio a thrafodaeth ar ddiwedd pob gwers, er mwyn i’r athrawon mireinio un elfen o’u haddysgeg a’u newid ar gyfer y wers nesaf, er fudd dealltwriaeth a chynnydd y disgyblion (Dudley, 2014). O fewn astudiaeth gwers, argymhellir ffocysu ar ymatebion ac ymrwymiad 3 o ddisgyblion. Dadleua Dudley (2014) bod hi’n fuddiol i ddewis 3 disgybl o grwpiau gallu gwahanol er mwyn cael sampl gynrychiadol o’r amryw alluoedd sydd yn y dosbarth, fel gellir cyffredinoli’r canlyniadau ar gyfer y dosbarth. Penderfynwyd defnyddio’r dull gan fod llawer o ymchwil wedi’u cyflawni yn y maes, sy’n arddangos yn glir yr effaith cadarnhaol mae’n ei gael ar ddatblygiad proffesiynol a chynnydd disgyblion (Dudley, 2014). Dangosa ymchwil fod athrawon yn newid eu haddysgeg er gwell ar ôl cymryd rhan yn astudiaeth gwers, gan fod canfyddiadau’r ymchwil yn amlygu’r elfennau cryfaf a gwanaf o’u haddysgeg, a gellir mireinio’r elfennau gwan yma rhwng y gwersi i weld yr effaith caiff hyn ar ddealltwriaeth y disgyblion (Olson, 2005; Godfrey, et al., 2019; Brown, Taylor & Ponambalum, 2016). Mae defnyddio’r dull hefyd yn fuddiol i’r disgyblion, gan fod pwyslais yn cael ei roi ar wrando ar lais y disgybl, gan fod ganddynt yr hawl i leisio sut roeddent yn teimlo am y wers (Warwick, et al., 2019). Efallai bod hyn yn cyfrannu at lwyddiant cynyddol y disgyblion, gan ddangosa ymchwil bod disgyblion yn gwneud gwell cynnydd ar ôl cymryd rhan mewn astudiaeth gwers, ac felly mae’n ymddangos bod ganddynt ddealltwriaeth ehangach o’r testun (van Gronigen & Bennett, 2012; Dudley, 2014). Wrth ystyried hyn, teimlai’r ymchwilydd byddai defnyddio’r dull yma yn fuddiol ar gyfer yr ymchwil.

Dibynna’r dull astudiaeth gwers yn fawr ar arsylwadau’r ymchwilydd, gan fod y rhain yn cael eu hystyried wrth i’r athrawon adfyfyrio ar y wers (Dudley, 2014). Defnyddiwyd y dull arsylwi di-gyfranogwr wrth gasglu’r ymchwil sy’n golygu na wnaeth y partner ymchwil amharu ar ddigwyddiadau’r wers mewn unrhyw ffordd, ond roedd y disgyblion yn ymwybodol bod yr ymchwilydd yn eu harsylwi (Cohen, Manion & Morrison, 2007). Mantais o ddefnyddio’r dull yma yw bod hi’n lleihau’r effaith Hawthorne, sef pan mae disgyblion yn newid eu hymddygiad oherwydd presenoldeb ymchwilydd (Cohen, Manion & Morrison, 2007; Johnson & Christensen, 2014). Yn ychwanegol, arsylwyd y disgyblion yn eu hamgylchedd naturiol, sef yn eu dosbarth arferol. Gellir ystyried hyn fel mantais, gan fod y disgyblion yn gyfarwydd iawn gyda’r amgylchedd, ac felly nid ydynt yn debygol o ymddwyn yn wahanol oherwydd lleoliad y wers (Newby, 2014). O ganlyniad, mae’n bosib dadlau bod casglu arsylwadau fel arsylwr di-gyfranogwr yn amgylchedd naturiol y disgyblion yn ffordd weddol ddibynadwy o gasglu data, gan fod y tebygolrwydd bod y disgyblion yn mynd i newid eu hymddygiad yn weddol isel (Johnson & Christensen, 2014; Newby, 2014). 

Nodwyd y data a gasglwyd ar daflen arsylwi (gweler Atodiadau 2 a 3). Defnyddiwyd samplu digwyddiad i gasglu’r data, lle rhoddir marc cyfrif yn y tabl pob tro roedd digwyddiad penodol yn cael i’w harsylwi yn ystod y wers (Cohen, Manion & Morrison, 2007). Mantais defnyddio’r dull yma yw bod hi’n amlygu amlder digwyddiad penodol o fewn wers, ac felly gellir defnyddio’r data meintiol yma i gymharu’r gwersi yn hawdd. Ond, dadleua Cohen, Manion a Morrison (2007) nad oes digon o wybodaeth yn cael ei chasglu gyda’r dull yma, gan nid oes amser penodol yn cael ei nodi wrth i’r digwyddiadau cael eu harsylwi. I oresgyn hyn, rhannodd yr ymchwilydd y wers mewn i 3 adran: cyflwyniad, dysgu craidd a chlo, a chwblhawyd tabl cyfrif ar gyfer pob adran (gweler Atodiadau 2 a 3). O ganlyniad, gellir gweld yn fras pryd wnaeth y digwyddiadau cael eu harsylwi. Yn ychwanegol, roedd yna le ar waelod y tabl i nodi unrhyw nodiadau ychwanegol, ac felly roedd hi hefyd yn bosib i’r ymchwilydd i gasglu data ansoddol (Johnson & Christensen, 2014). 

Penderfynwyd defnyddio cyfweliad i gloi’r wers er mwyn cael barn y disgyblion ar eu mwynhad a dealltwriaeth o’r wers (gweler Atodiadau 4 a 5). Dilynwyd cwestiynau strwythuredig er mwyn casglu data ansoddol, ac er mwyn cymharu a dadansoddi atebion y disgyblion yn erbyn ei gilydd (Cohen, Manion & Morrison, 2007). Ceisiwyd sicrhau bod y cwestiynau a ofynnwyd yn iaith addas ar gyfer disgyblion ifanc oherwydd eu hoed. Penderfynwyd defnyddio’r dull cyfweliad grŵp ffocws gyda’r disgyblion, gan fod ymchwil yn dangos ei fod yn codi eu hyder ac yn lleihau’r siawns bydd eu hymatebion yn adlewyrchu’r hyn maent yn credu mai’r ymchwilydd eisiau clywed (Cohen, Manion & Morrison, 2007). O ganlyniad, mae atebion y disgyblion yn fwy tebygol o adlewyrchu eu gwir deimladau a dealltwriaeth o’r wers.

Yn olaf, defnyddiwyd y model 'Pedwar Lens Brookfield’ (1998) i adfyfyrio ar y gwersi (gweler Atodiad 6 a 7). Dadleua Brookfield (1998) bod angen ystyried barn yr ymchwilydd, barn y disgyblion, barn cyd-weithwyr a barn llenyddiaeth er mwyn adfyfyrio ar y darlun cyflawn. Trwy wneud hyn, datblyga’r ymchwilydd persbectif gwahanol o’r hyn a ddigwyddodd a chaniateir hyn iddi adfyfyrio’n gritigol i ddatblygu ei haddysgeg. Arweinia hyn at ddatblygiad proffesiynol parhaol a chynnydd yn gymhelliant yr ymchwilydd i ddatblygu ei hymarfer (Cornish & Jenkins, 2012). Er i’r ymchwil deillio o wlad arall, gobeithia’r ymchwilydd bydd defnyddio’r dull yn cefnogi ei datblygiad proffesiynol (Cornish & Jenkins, 2012).

Ystyriaethau Moesegol
Cyn dechrau ymchwilio, roedd yn rhaid i’r ymchwilydd llenwi ffurflen foeseg er mwyn derbyn cadarnhad bod ei hymchwil yn foesegol (gweler y Ffurflen Foeseg). Dilynwyd canllawiau BERA (2018) a Chod Ymarfer Moeseg ac Integredd Ymchwil PCYDDS (2017-2020) i sicrhau bod yr ymchwil yn foesegol gywir. Felly, cyn dechrau’r astudiaeth gwers, darparodd yr ymchwilydd llythyr cydsynio i rieni’r disgyblion (gweler Atodiad 8). Ar ôl derbyn cadarnhad o gydsyniad o’r rhieni, gofynnwyd hefyd am gydsyniad y disgyblion cyn dechrau’r wers (gweler Atodiad 9) (BERA, 2018). Esboniodd yr ymchwilydd bod hawl gan y disgyblion i dynnu nôl ar unrhyw adeg ac na fydd hi’n bosib adnabod y disgyblion o’r ymchwil gan fod unrhyw ddata a gasglwyd yn ddienw er mwyn cadw’r disgyblion yn anhysbys ac i sicrhau cyfrinachedd (BERA, 2018). Cedwir unrhyw ddata craidd a gasglwyd mewn cwpwrdd dan glo, ac unrhyw ddata electronig a gasglwyd ar liniadur sydd wedi’i hamgryptio a’i ddiogelu gan gyfrinair, yn unol â Pholisi Rheoli Data Ymchwil PCYDDS (2019) a Rheoliadau Diogelu Data Cyffredinol (Information Commissioner’s Office, 2018). Ymhen derbyn canlyniadau’r aseiniad, bydd yr holl ddata yn cael eu dinistrio. Am ragor o fanylion am yr ystyriaethau moesegol, gweler y ffurflen foeseg.

Canlyniadau
Nod a strwythur y wers
Cynlluniwyd addysgu gwers a oedd yn gysylltiedig â “Gwybodaeth a Dealltwriaeth o’r Byd” (Llywodraeth Cymru, 2015, tud.42). Nod y wers oedd datblygu hunaniaeth Gymreig y disgyblion, a gwneir hyn trwy ofyn iddynt i adnabod a didoli gwrthrychau Cymreig a gwrthrychau o wledydd eraill (gweler Atodiad 10). Yn ystod y cyfnod dysgu craidd, gofynnwyd i’r disgyblion didoli lluniau o wrthrychau Cymreig a gwrthrychau o wledydd eraill. Gwahaniaethwyd y dasg yn ôl oed; gofynnwyd i ddisgyblion Ysgol A i dorri allan a gludo lluniau o wrthrychau i’r cylch cywir (naill ai cylch Cymru neu gylch y byd) ac i ddisgyblion Ysgol B i wneud yr un dasg ond gyda lluniau a dorrwyd yn barod. I gloi’r wers, rhoddwyd tasg i’r disgyblion o ddidoli gwrthrychau go iawn i fwced Cymru neu i fwced gwledydd eraill, cyn yna wnaethant ateb 3 cwestiwn ynglŷn â’u teimladau nhw am y wers.

Astudiaeth Gwers 1
Cyflwynwyd y wers gyntaf yn ysgol y partner ymchwil, sef yn Ysgol A. Mae’r ysgol yn ysgol drefol, ac wedi’i lleoli yn Sir Gaerfyrddin (Estyn, 2015). Mynycha 439 o ddisgyblion yr ysgol, gydag ond 8% yn gymwys ar gyfer Prydau Ysgol am Ddim (Fy Ysgol Leol, 2019b). Cyflawnwyd y wers yn nosbarth Derbyn, lle'r oedd yna 30 o ddisgyblion 4-5 blwydd oed. Yn debyg i astudiaeth gwers yr ymchwilydd, canolbwyntiwyd ar atebion ac ymrwymiad 3 o ddisgyblion o fewn y wers a gweithia’r disgyblion yma ar 3 lefel gallu gwahanol: gallu uwch, gallu canolig a gallu is. Fel soniwyd yn flaenorol, gwneir hyn er mwyn cael sampl cynrychiadol o’r disgyblion sydd yn y dosbarth (Dudley, 2014). Er gwybodaeth, Plentyn 1 (P1) oedd y disgybl gallu is, Plentyn 2 (P2) oedd y disgybl gallu canolig a Phlentyn 3 (P3) oedd y disgybl gallu uwch. 

Ymddangosa’r disgyblion i fod ar dasg yn gyson trwy gydol y wers, gan wnaethant wrando’n astud wrth eistedd ar y mat yn ystod y cyflwyniad a’r clo, a gwnaethant dangos brwdfrydedd wrth gwblhau’r dasg ffocws yn ystod y cyfnod dysgu craidd. Fel gellir gweld yn Atodiad 2, gofynnodd y partner ymchwil mwy o gwestiynau caeedig o’i gymharu â chwestiynau agored, ond ymddangosa hyn i fod yn llwyddiannus gan nid oedd angen iddi ail-adrodd unrhyw gwestiwn yn ystod y wers gyfan a llwyddodd y disgyblion i ateb y rhain. Adlewyrcha hyn dealltwriaeth y disgyblion o’r dasg, er efallai nid oeddent yn datblygu eu sgiliau meddwl uwch wrth ateb y rhain (Pollard, et al., 2014).

Yn ystod y cyflwyniad, gwnaeth P1 a P3 ymateb i gwestiynau’r athrawes ar 2 achos gwahanol, gyda P2 ond yn codi llaw i ateb ar un achos. Er hyn, roedd P2 a P3 fel arfer ond “yn cyfrannu os ofynnwyd yn uniongyrchol” (gweler Atodiad 2). Roedd P1 yn fwy parod i gyfrannu, ond eto ni wnaeth codi ei law yn aml i ateb. Gweler canlyniadau tebyg yn ystod y cyfnod dysgu craidd, lle atebwyd mwy o gwestiynau gan P1 a P3, o’i gymharu â P2, ond yn fwy na dim, roedd yn rhaid i’r partner ymchwil gofyn i’r disgyblion yn uniongyrchol er mwyn cael ateb. Er hyn, llwyddodd pob disgybl i gwblhau’r dasg didoli yn hyderus ac yn hollol gywir, sy’n dangos bod y disgyblion i gyd yn dangos dealltwriaeth gyflawn o nod y wers a’r meini prawf llwyddiant. Yn ystod y clo, ond P3 wnaeth ymateb i gwestiynau’r partner ymchwil, er i P1 llwyddo i ateb os ofynnwyd yn uniongyrchol (gweler Atodiad 2). Er na allwn esbonio’r diffyg ymateb o’r disgyblion, llwyddodd pob un ohonynt i gwblhau’r dasg ac ateb unrhyw gwestiynau yn gywir, sy’n adlewyrchu eu dealltwriaeth o’r testun.

Llwyddodd y disgyblion i ddidoli’r eitemau go iawn “yn gyflym ac yn gywir” i’r bwcedi yn ystod y cyfweliad, a chytunwyd gyda’r darpar-athrawes bod P3 yn awyddus iawn ac yn dangos llawer o frwdfrydedd yn ystod y dasg (gweler Atodiad 4). Gellir dadlau bod y disgyblion wedi cyflawni nod y wers gan wnaethant lwyddo i adnabod a gwahaniaethu’r eitemau o Gymru a gwledydd eraill, sy’n arddangos eu dealltwriaeth o’r dasg. Gwnaethant hefyd cytuno bod nhw wedi dysgu llawer yn ystod y wers, a llwyddodd P2 a P3 i esbonio bod nhw wedi dysgu “am Cymru” a “gwledydd eraill”. Ni chafwyd ateb o P1, ac ymddangosa’r disgybl yn swil iawn yn ystod y rhan yma o’r cyfweliad. I gloi, nododd pob disgybl bod nhw wedi mwynhau’r wers, yn enwedig yr elfen “torri a gludo” (gweler Atodiad 4). 

Wrth adfyfyrio ar y wers, nododd yr ymchwilydd a’r partner ymchwil bod ceisio amseru amser feddwl ac ymateb y disgyblion yn anodd, ac felly penderfynwyd peidio defnyddio’r raddfa amseru yn ystod yr ail wers. Yn ychwanegol, cytunodd yr ymchwilydd a’r partner ymchwil bod y disgyblion wedi dangos dealltwriaeth uchel o ddechrau’r wers, ac roeddent oll wedi ymglymu a serennu yn ystod y dasg (gweler Atodiad 6). Felly, penderfynwyd addasu’r math o gwestiynu ar gyfer y wers nesaf i weld os mae defnyddio rhagor o gwestiynau agored yn cael effaith ar ddealltwriaeth y disgyblion.

Astudiaeth Gwers 2
Cyflawnwyd yr ail wers yn nosbarth meithrin yr ymchwilydd yn Ysgol B. Unwaith eto, penderfynwyd ffocysu ar ymrwymiad ac atebion 3 o ddisgyblion. Er i’r ymchwilydd dosbarthu llythyron cydsyniad i rieni disgyblion o lefelau gallu gwahanol, ond disgyblion gallu uwch gwnaeth dychwelyd y llythyron, ac felly ond disgyblion gallu uwch cyfrannodd i’r ymchwil. Pe fyddai’r wers yn cael ei hail-adrodd, byddai o fudd i ddewis cyfranogwyr o lefelau gallu gwahanol er mwyn cael sampl mwy cynrychiadol (Dudley, 2014).

Ar y daflen arsylwi (gweler Atodiad 3), noda’r partner ymchwil bod y disgyblion wedi bod ar dasg yn gyson ac roeddent yn awyddus i gyfrannu gan weiddi allan trwy gydol y wers. Er hyn, roedd angen i’r ymchwilydd ail-adrodd rhai o’r cwestiynau yn ystod y cyfnod o ddysgu craidd ac yn y cyfweliad, ac felly efallai bod y disgyblion wedi drysu ychydig gyda’r rhai o’r cwestiynau. Felly, er i Muijs & Reynolds (2011, tud.56) dadlau bod “effective teachers have been found to ask more open questions”, nid yw hyn o reidrwydd yn helpu dealltwriaeth y disgyblion pob tro. 

Er hyn, yn ystod y cyflwyniad, nododd y partner ymchwil bod P2 “wedi ateb y cwestiwn agored yn cywir” ac roedd hi’n ymddangos bod P3 “yn meddwl amdano’r cwestiwn” cyn ateb (gweler Atodiad 3). O ganlyniad, gellir cytuno gyda dadl Pollard, et al. (2014) bod defnyddio cwestiynau agored yn ffordd o hybu’r disgyblion i feddwl yn fwy dwys cyn ateb cwestiwn. Yn ychwanegol, nodwyd bod P2 hefyd “yn meddwl cyn bod hi yn ateb y cwestiynau agored” yn ystod y cyfnod dysgu craidd (gweler Atodiad 3). Adlewyrcha hyn effeithiolrwydd defnyddio cwestiynau agored. Llwyddodd pob disgybl i gyflawni’r dasg ffocws yn ystod y cyfnod yma, gydag ond P2 yn gwneud un camgymeriad wrth gludo llun o’r picau ar y maen yn y cylch anghywir. Er hyn, gwnaeth pob disgybl ymgysylltu’n llwyr a chwblhau’r dasg o fewn 5-10 munud, ac felly llwyddwyd i gyflawni nod y wers a tharo’r meini prawf llwyddiant. Ond, teimlai’r ymchwilydd nad oedd y dasg yn ddigon heriol, gan lwyddodd y disgyblion i gwblhau’r dasg llawer yn gyflymach nag oedd yn ddisgwyliedig, ac felly gellir gwella’r wers trwy sicrhau bod y lefel o her yn addas ar gyfer gallu’r disgyblion.

Yn ystod y cyfweliad, llwyddodd y disgyblion i ddidoli’r gwrthrychau go iawn i’r bwcedi cywir yn gyflym (gweler Atodiad 3: Clo). Ni wnaethant unrhyw gamgymeriadau yn ystod y cyfnod yma, ac roeddent oll yn frwdfrydig, sy’n adlewyrchu eu dealltwriaeth o’r testun. Cytunodd y disgyblion bod nhw wedi dysgu llawer yn ystod y wers, ond nid oedd un ohonynt yn medru ymhelaethu am beth wnaethant ddysgu (gweler Atodiad 5). O ganlyniad, gellir cwestiynu dyfnder eu dealltwriaeth, ond rhaid hefyd ystyried eu hoed, a bod y disgyblion ychydig yn aflonydd erbyn y rhan yma o’r wers. Er hyn, mynega’r disgyblion mwynhad, a dangoswyd hyn trwy ludo wynebau hapus ar y daflen cyfweliad (gweler Atodiad 5). Adroddwyd mai mwynhau edrych ar yr eitemau Cymreig gwahanol oedd hoff beth y disgyblion am y wers.

Wrth adfyfyrio, cytunodd yr ymchwilydd a’r partner ymchwil bod y disgyblion yn fwy parod i ymateb yn ystod yr ail wers, gan weiddi allan (gweler Atodiad 7). Roeddent hefyd wedi dangos bod nhw’n meddwl yn fwy cyn ateb wrth ateb cwestiynau agored, er roedd angen i’r ymchwilydd ail-adrodd yn fwy aml, ac felly gellir cwestiynu effeithiolrwydd defnyddio mwy o gwestiynau agored. Trafodwyd hyn mewn mwy o fanylder yn yr adran canfyddiadau.

Canfyddiadau
Yn annisgwyliadwy, gellir dadlau bod y disgyblion yn Ysgol A wedi dangos gwell dealltwriaeth o’r testun ar ôl ateb mwy o gwestiynau caeedig. Llwyddodd disgyblion Ysgol A i gwblhau’r dasg yn fwy cywir, gan ni wnaethant gamgymeriad yn ystod y dasg, o’i gymharu â disgyblion Ysgol B. Nid oedd angen ail-adrodd unrhyw gwestiwn yn Ysgol A, lle’r oedd angen yn Ysgol B a llwyddodd P2 a P3 o Ysgol A disgrifio yn union beth roeddent wedi dysgu yn ystod y wers ond ni wnaeth disgyblion Ysgol B ymhelaethu o gwbl. Gan fod llawer o ymchwil yn bodoli sy’n argymell defnyddio cwestiynau agored i hybu dealltwriaeth, nid oedd yr ymchwilydd yn disgwyl canfod canlyniadau sy’n gwrth-ddweud yr ymchwil (Muijs & Reynolds, 2011; Pollard, et al., 2014; Small & Lin, 2010). Ond, gellir hefyd defnyddio ymchwil i weld a oes esboniad arall am paham digwyddodd hyn.

Un esboniad posib ar gyfer yr hyn arsylwyd yw gan fod disgyblion Ysgol B ond yn dechrau yn yr ysgol, efallai nid oes ganddynt y wybodaeth neu brofiadau blaenorol i ddatblygu’r ddealltwriaeth sydd gan ddisgyblion Ysgol A, sydd blwyddyn ysgol yn hŷn. Bodola ymchwil eang sy’n crybwyll pwysigrwydd adeiladu ar wybodaeth flaenorol er mwyn hyrwyddo’r dysgu mwyaf effeithiol (Pecore, et al., 2017; Wenk, 2017; Hailikari, Katajavuori & Lindblom-Ylanne, 2008; Rosenshine, 2012). Ategai Donaldson (2015, tud.67) at hyn, gan annog athrawon i “osod tasgau a dewis adnoddau sy’n adeiladu ar wybodaeth a phrofiad blaenorol” er mwyn cefnogi’r dysgu. Gan fod disgyblion Ysgol A wedi mynychu’r ysgol am o leiaf un flwyddyn lawn, maent wedi cael mwy o brofiadau o ddatblygu eu hunaniaeth Gymreig trwy ymgysylltu â gweithgareddau Dydd Gŵyl Dewi yn yr ysgol llynedd, o’i gymharu â disgyblion Ysgol B sydd heb gael unrhyw fewnbwn o’r fath eto. Felly, gellir dadlau efallai nid cwestiynu sydd wedi cael yr effaith fwyaf ar ddealltwriaeth y disgyblion y tro yma, ond yn hytrach mae eu profiadau blaenorol wedi llywio llwyddiant eu dysgu (Pecore, et al., 2017; Wenk, 2017; Donaldson, 2015). Ond, dylid cofio mai posibiliad yn unig yw hyn.

Yn yr un modd, gellir dadlau bod diffyg profiadau disgyblion Ysgol B hefyd yn golygu bod y defnydd o gwestiynau agored tu hwnt i’w gallu, ac efallai dyma’r rheswm roedd yn rhaid i’r ymchwilydd ail-adrodd rhai o’r cwestiynau. Fel crybwyllwyd yn flaenorol, mae gofyn cwestiynau agored yn annog y disgyblion i ddefnyddio’u sgiliau meddwl uwch, sef y sgiliau sy’n cael eu datblygu wrth iddynt arbenigo mewn testun yn ôl hierarchaeth Tacsonomeg Bloom (Pollard, et al., 2014; Bloom, 1956, dyfynnwyd yn Forehand, 2011, tud.44). Hynny yw, mae’n rhaid i ddisgyblion meistroli’r camau sydd ar waelod yr hierarchaeth cyn y gallant symud tuag at y camau uwch. Felly, wrth ystyried bod yr ymchwilydd yn cyflwyno testun hollol newydd i ddisgyblion Ysgol B yn ystod y wers, efallai byddai’r disgyblion wedi dangos gwell dealltwriaeth pe fyddai’r ymchwilydd wedi defnyddio rhagor o gwestiynau caeedig, gan fod y rhain yn haws i’w ateb, ac yn arwain tuag at gofio a deall, sef camau cyntaf Tacsonomeg Bloom (1956, dyfynnwyd yn Forehand, 2011, tud.43). O ganlyniad, gellir dadlau efallai byddai wedi bod o fudd pe byddai’r ymchwilydd wedi defnyddio rhagor o gwestiynau caeedig yn Ysgol B, a’r partner ymchwil wedi defnyddio mwy o gwestiynau agored yn Ysgol A. Gan fod disgyblion Ysgol A yn hŷn, mae ganddynt fwy o brofiadau blaenorol sy’n ymwneud â’r testun, ac felly, efallai byddai’r canlyniadau a gasglwyd yn wahanol. Ond, mae’n bwysig cofio bod Muijs & Reynolds (2011, tud.56) yn nodi bod yn rhaid i athrawon gwneud defnydd o ambell gwestiwn agored yn ystod gwersi neu maent yn hyrwyddo “insufficient cognitive challenge”. Felly, rhaid pwyso a mesur cyn penderfynu sawl cwestiwn agored a chaeedig i ddefnyddio er mwyn datblygu dealltwriaeth y disgyblion, gan hefyd ystyried eu hoed, gallu ac effaith eu profiadau blaenorol. 

Wedi dweud hyn, rhaid peidio bychanu ymdrechion a llwyddiant disgyblion Ysgol B. Llwyddodd P1 a P3 o Ysgol B cwblhau’r dasg ffocws yn gyflym ac yn hollol gywir, a gwnaethant oll lwyddo i gwblhau’r dasg didoli yn y cyfweliad yn gywir heb ymyrraeth o’r athrawes. Gellir dadlau felly mae’n ymddangos bod gan y disgyblion dealltwriaeth dda o’r testun. Rhaid hefyd ystyried bod P2 a P3 o Ysgol B yn meddwl cyn ymateb i’r cwestiynau agored, ac roedd disgyblion Ysgol B yn llawer mwy parod i ymateb i gwestiynau’r ymchwilydd, o’i gymharu â disgyblion Ysgol A. Gellir dadlau felly bod y disgyblion yn ymddangos yn hyderus wrth drafod y testun, sy’n adlewyrchu eu dealltwriaeth. Er hyn, mae ymchwil yn awgrymu bod gan ddisgyblion gallu uwch mwy o hyder i ateb cwestiynau, gan eu bod nhw’n derbyn mwy o gyfleoedd i geisio ateb y rhain a derbyniwyd canmoliaeth os llwyddant i ateb yn gywir (Bailey, 2001). Gan fod disgyblion Ysgol B i gyd yn ddisgyblion gallu uwch, ac roedd P3 o Ysgol A hefyd yn hyderus wrth ateb cwestiynau, gellir dadlau efallai bod gwirionedd yng nghanfyddiadau’r ymchwil. Yn deillio o hyn, dylid ceisio creu amgylchedd dysgu lle mae pob disgybl yn teimlo’n ddigon hyderus i gyfrannu a gwneud cynnydd o fewn y wers (Knight & Benson, 2014). Yn obeithiol, trwy gyflawni hyn, bydd pob disgybl yn dangos dealltwriaeth gyflawn ac yn buddio o gwestiynu’r athrawes.

Casgliad
Ar y cyfan, gellir dadlau bod defnyddio’r dull astudiaeth gwers yn weddol ddibynadwy, gan fod y dull yn caniatáu’r defnydd o nifer o ddulliau gwahanol (hynny yw arsylwadau, cyfweliad ac adfyfyrio) (Dudley, 2014). O ganlyniad, llwyddwyd casglu data meintiol wrth arsylwi (gweler Atodiadau 2 a 3) a data ansoddol wrth gyfweld â’r disgyblion (gweler Atodiadau 4 a 5) (Cohen, Manion & Morrison, 2007; Johnson & Christensen, 2014). Defnyddiwyd y gwahanol fathau o ddata a gasglwyd i gael mewnwelediad dyfnach i’r hyn a ddigwyddodd, gan ddefnyddio’r data ansoddol i ymhelaethu ar y data meintiol ac i’r gwrthwyneb (Brannen, 2016). Oblegid hyn, gellir ystyried y darlun cyflawn wrth ddadansoddi’r canlyniadau, sy’n cynyddu dibynadwyedd yr ymchwil.

Fodd bynnag, gellir wedi gwella’r ymchwil mewn sawl ffordd. Un gwendid mawr o’r ymchwil a gyflawnwyd yn Ysgol B oedd bod y 3 disgybl yn y grŵp ffocws yn gweithio ar yr un lefel gallu, ac felly nid yw’n bosib cyffredinoli’r canlyniadau a’r canfyddiadau ar gyfer gweddill y disgyblion gan nad oedd y sampl yn gynrychiadol (Dudley, 2014). Yn ogystal â hyn, nid oedd y disgyblion o’r 2 ysgol yr un oedran, nac yn dod o’r un ardal. Gallai’r ffactorau hyn fod wedi cael effaith ar ganlyniadau’r ymchwil, sydd eto yn lleihau dibynadwyedd yr astudiaeth (Capel, Leask & Turner, 2010). Yn ychwanegol, gallai’r ymchwilydd fod wedi gwirio bod geiriad cwestiynau’r cyfweliad yn addas ar gyfer oed y disgyblion trwy fesur darllenadwyedd y cwestiynau. Trwy wneud hyn, darparir cyfle i’r disgyblion i gael mynediad i’r wybodaeth yn y cwestiwn, ac felly, gallant feddwl am atebion posib (Mesmer, 2008). Pe fyddai’r ymchwilydd wedi gwneud hyn, efallai byddai ymatebion y disgyblion i’r cwestiynau cyfweliad yn wahanol. Felly, rhaid ystyried y ffactorau yma wrth ddadansoddi’r canlyniadau a’r canfyddiadau.

Er hyn, dangosa’r ymchwil bod cwestiynu yn bendant yn cael peth effaith ar ddealltwriaeth y disgyblion, sy’n cyd-fynd ag ymchwil Black a Wiliam (1998) ac argymhellion Donaldson (2015) yn y cwricwlwm newydd. Ategai hyn at ymchwil blaenorol Strouse, O’Doherty & Troseth (2013) a Blewitt a Rump (2009), a ddangosodd bod cwestiynu yn cael effaith ar ddealltwriaeth a chyrhaeddiad plant 3 blwydd oed. Gellir dadlau felly bod llwyddiant aruthrol disgyblion Ysgol A a disgyblion Ysgol B yn ystod y wers yn dystiolaeth o’r effaith cadarnhaol mae cwestiynu yn gallu cael ar ddealltwriaeth disgyblion. Mae’n ymddangos mai cwestiynau caeedig oedd mwyaf effeithiol yn ystod y gwersi, ond rhaid ystyried bod yr ymchwilydd wedi cyflwyno testun hollol newydd i ddisgyblion Ysgol B, ac felly mae’n debygol byddai’r disgyblion ond yn gallu ateb cwestiynau sy’n gofyn iddynt i ddefnyddio’r sgiliau meddwl sydd ar waelod hierarchaeth Tacsonomeg Bloom (1956, dyfynnwyd yn Forehand, 2011, tud.43). Cwestiynau caeedig yw’r rhain fel arfer, gan fod cwestiynau agored yn arwain tuag at ddatblygu sgiliau meddwl uwch (Pollard, et al., 2014). 

Serch hyn, rhaid hefyd ystyried bod ymchwil helaeth wedi profi bod profiadau blaenorol y disgyblion hefyd yn gallu cael effaith ar eu dealltwriaeth (Pecore, et al., 2017; Wenk, 2017; Hailikari, Katajavuori & Lindblom-Ylanne, 2008; Rosenshine, 2012). Felly, i geisio lleihau’r effaith, dylid defnyddio disgyblion o’r un oedran ac o’r un ardal, yn y gobaith bydd ganddynt brofiadau tebyg. Ond, mae pob plentyn yn unigryw, gyda phrofiadau, cefndiroedd a gallu gwahanol, ac felly nid yw hi’n bosib dileu’r effaith mae’r profiadau yma yn cael ar ddisgyblion yn gyfan gwbl (Capel, Leask & Turner, 2010).

[bookmark: _GoBack]I gloi, gellir dadlau bod yr astudiaeth gwers yma yn ychwanegu at garfan helaeth o ymchwil sy’n profi bod cwestiynu yn cael effaith cadarnhaol ar ddealltwriaeth disgyblion (Black & Wiliam, 1998; Donaldson, 2015; Strouse, O’Doherty & Troseth, 2013; Blewitt a Rump, 2009). Ond, mae’n amhosib profi yn union i ba raddau mai cwestiynu yn cael effaith ar ddealltwriaeth disgyblion, gan fod pob plentyn yn dod o gefndir gwahanol, lle maent wedi derbyn profiadau a chyfleoedd unigryw, ac felly rhaid ystyried effaith hyn (Capel, Leask & Turner, 2010).

Argymhellion
Yn deillio o ganfyddiadau’r ymchwil, adnabuwyd 2 argymhelliad posib ar gyfer cyflawni ymchwil pellach.
1. Byddai o fudd i ail-adrodd yr ymchwil yma gyda disgyblion sy’n byw yn yr un ardal ac sydd yr un oed er mwyn ceisio lleihau effaith profiadau blaenorol ar y canfyddiadau (Pecore, et al., 2017; Rosenshine, 2012). Yn obeithiol, trwy gyflawni hyn, bydd hi’n haws i bennu yn union i ba raddau mae cwestiynu yn cael effaith ar ddealltwriaeth disgyblion. Ond, cydnabuwyd bod hi’n amhosib dileu’r effaith yma yn gyfan gwbl gan fod profiadau blaenorol unigryw gyda phob disgybl (Capel, Leask & Turner, 2010).
2. Byddai hefyd o fudd i gyflawni ymchwil pellach sy’n edrych yn benodol ar y defnydd o gwestiynau agored a chaeedig yn y Cyfnod Sylfaen. Mae ymchwil gan Haynes (2007) yn dangos bod Tacsonomeg Bloom yn gallu cael ei ddefnyddio gyda disgyblion ifanc, ac mae Hill a Flynn (2008) yn darparu syniadau o sut i ofyn cwestiynau sy’n datblygu sgiliau meddwl uwch gydag oedolion sy’n dysgu Saesneg. Awgryma hyn bod cwestiynau agored yn gallu cael eu cyflwyno yn gynnar iawn yn nhaith dysgu’r disgyblion, ac felly byddai’n ddiddorol i weld pa fath o gwestiwn sy’n datblygu dealltwriaeth y disgyblion orau.

